Návrh ROZHODNUTIE RADY, ktorým sa mení a dopĺňa rozhodnutie Rady 2000/125/ES z 31. januára 2000 týkajúce sa uzavretia Dohody o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá („paralelná dohoda“) /* COM/2012/0201 final - 2012/0098 (NLE) */





DÔVODOVÁ SPRÁVA 1. KONTEXT NÁVRHU · Dôvody a ciele návrhu Na medzinárodnej úrovni vypracúva Európska hospodárska komisia Organizácie Spojených národov (ďalej len „EHK OSN“) harmonizované požiadavky s cieľom odstrániť technické prekážky v obchode s motorovými vozidlami medzi zmluvnými stranami Revidovanej dohody z roku 1958 a zabezpečiť, aby takéto vozidlá poskytovali vysoký stupeň bezpečnosti a ochrany životného prostredia. Týmto návrhom sa má zjednodušiť a urýchliť postup, pokiaľ ide o hlasovanie Komisie v mene Únie o predpisoch EHK OSN, čím sa skráti časový posun pri prijímaní týchto právnych predpisov v rámci EHK OSN. Je to dôležité, keďže v súčasnosti sa systém typového schválenia vozidiel EÚ čoraz viac opiera o predpisy EHK OSN, ktorými sa nahrádzajú právne predpisy EÚ (pozri nariadenie (ES) č. 661/2009 o všeobecnej bezpečnosti[1]). Rýchlejším prijatím právnych predpisov sa zároveň umožní, aby sa pohotovejšie reagovalo na požiadavky hospodárskych subjektov týkajúce sa regulácie. Zmenami zmlúv, ku ktorým došlo po prijatí rozhodnutia Rady 97/836/ES, predovšetkým prijatím Zmluvy o fungovaní Európskej únie, sa podstatne zmenil postup rozhodovania, ktorý sa má uplatňovať pri určovaní pozície Únie, keď sa hlasuje o predpisoch, ktoré má prijať EHK OSN, a uzatváraní dohôd medzi Úniou a medzinárodnými organizáciami, čo si vyžaduje prispôsobenie týchto rozhodnutí novým postupom. Cieľom predloženého návrhu je preto prispôsobiť rozhodnutie Rady 2000/125/ES postupom rozhodovania, pokiaľ ide o medzinárodné dohody, ktoré sú stanovené v Zmluve o fungovaní Európskej únie (ZFEÚ). · Všeobecný kontext Rozhodnutím Rady 2000/125/ES z 31. januára 2000 týkajúcim sa uzavretia Dohody o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá („paralelná dohoda“)[2], pristúpila Únia k paralelnej dohode v rámci Európskej hospodárskej komisie Organizácie Spojených národov (EHK OSN). Uvedené rozhodnutie by sa malo zmeniť a doplniť, aby sa v ňom zohľadnili zmeny zavedené ZFEÚ týkajúce sa postupu rozhodovania, ktorý sa má uplatňovať pri určovaní pozície Únie, keď sa hlasuje o predpisoch, ktoré má prijať EHK OSN, a uzatváraní dohôd medzi Úniou a medzinárodnými organizáciami. · Existujúce ustanovenia v oblasti návrhu Rozhodnutím Rady 2000/125/ES z 31. januára 2000 týkajúcim sa uzavretia Dohody o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá („paralelná dohoda“)[3], pristúpila Únia k paralelnej dohode. · Súlad s ostatnými politikami a cieľmi Únie Návrh je v súlade s cieľmi spoločnej obchodnej politiky v súlade s článkom 217 ZFEÚ. Účasťou Únie na prácach EHK OSN sa podporuje vypracúvanie a posilňovanie medzinárodnej harmonizácie technických predpisov týkajúcich sa vozidiel, čím sa prispieva k uľahčeniu medzinárodného obchodu s motorovými vozidlami. Dohoda z roku 1958 zohráva z hľadiska tohto cieľa kľúčovú úlohu, keďže výrobcovia môžu pracovať so spoločným súborom noriem týkajúcich sa typového schválenia, pričom vedia, že ich výrobky budú v mnohých krajinách na rôznych kontinentoch uznané ako výrobky, ktoré sú v zhode s ich vnútroštátnymi právnymi predpismi. Medzinárodná harmonizácia regulácie je preto jedným z najúčinnejších prostriedkov na predchádzanie prekážkam v obchode. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU · Konzultácie so zainteresovanými stranami Pri vypracúvaní návrhu Európska komisia konzultovala so zúčastnenými stranami v rámci Technického výboru – motorové vozidlá. · Posúdenie vplyvu Pri tomto návrhu sa nevykonalo žiadne posúdenie vplyvu. 3. PRÁVNE PRVKY NÁVRHU · Zhrnutie navrhovaného opatrenia Návrhom sa mení a dopĺňa rozhodutie Rady 2000/125/ES, aby sa v ňom zohľadnili zmeny zavedené ZFEÚ týkajúce sa postupu rozhodovania, ktorý sa má uplatňovať pri určovaní pozície Únie, keď sa hlasuje o predpisoch, ktoré má prijať EHK OSN, a uzatváraní dohôd medzi Úniou a medzinárodnými organizáciami. · Právny základ Vzhľadom na to, že právny základ aktu Rady, ktorý sa mení a dopĺňa, tvoria články 95 a 133 v spojení s článkom 300 ods. 2 prvou vetou a článkom 300 ods. 3 druhým pododsekom Zmluvy o založení Európskeho spoločenstva, právny základ návrhu je článok 207 ods. 3 v spojení s článkom 218 ods. 6 písm. a) bodom v) Zmluvy o fungovaní Európskej únie. · Zásada subsidiarity Hlasovať za medzinárodné nástroje, akými sú návrhy predpisov EHK OSN, a za ich začlenenie do systému typového schválenia motorových vozidiel Únie môže iba Únia. Nielenže sa tým predchádza fragmentácii vnútorného trhu, ale zabezpečujú sa aj rovnaké zdravotné a bezpečnostné normy v celej EÚ. Ponúkajú sa tým aj výhody úspor z rozsahu: namiesto toho, aby sa výrobky upravovali s cieľom získať vnútroštátne typové schválenie pre každý členský štát osobitne, môžu sa zhotovovať pre celý európsky trh a dokonca aj medzinárodný trh. Návrh je preto v súlade so zásadou subsidiarity. · Zásada proporcionality Návrh je v súlade so zásadou proporcionality, keďže neprekračuje rámec nevyhnutný na dosiahnutie cieľov zabezpečiť riadne fungovanie vnútorného trhu a zároveň poskytnúť vysoký stupeň verejnej bezpečnosti a ochrany. · Výber nástrojov Navrhovaný nástroj: rozhodnutie Rady. Použitie rozhodnutia Rady sa považuje za vhodné, keďže je v súlade s požiadavkami článku 218 ods. 6 ZFEÚ. 4. VPLYV NA ROZPOČET Návrh nemá žiadny vplyv na rozpočet Únie. 5. NEPOVINNÉ PRVKY · Európsky hospodársky priestor Navrhovaný akt sa netýka EHP, a preto by nemal byť rozšírený na Európsky hospodársky priestor. 2012/0098 (NLE) Návrh ROZHODNUTIE RADY, ktorým sa mení a dopĺňa rozhodnutie Rady 2000/125/ES z 31. januára 2000 týkajúce sa uzavretia Dohody o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá („paralelná dohoda“) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 3 a článok 218 ods. 6 písm. a) bod v), so zreteľom na návrh Európskej komisie, so zreteľom na súhlas Európskeho parlamentu[4], keďže: (1) Rozhodnutím Rady 2000/125/ES z 31. januára 2000 týkajúcim sa uzavretia Dohody o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá („paralelná dohoda“)[5], pristúpila Únia k paralelnej dohode v rámci Európskej hospodárskej komisie Organizácie Spojených národov (EHK OSN). (2) Smernicou Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Rámcová smernica)[6], sa nahradili systémy schvaľovania členských štátov postupom schvaľovania Únie, pričom sa zriadil zosúladený rámec, ktorý obsahuje správne ustanovenia a všeobecné technické požiadavky pre všetky nové vozidlá, systémy, komponenty a samostatné technické jednotky. Uvedenou smernicou sa začlenili predpisy EHK OSN do systému typového schválenia vozidiel EÚ, buď ako požiadavky na typové schválenie, alebo ako alternatívne riešenia právnych predpisov EÚ. Od prijatia smernice 2007/46/ES sa právne predpisy EÚ v rámci typového schválenia vozidiel EÚ čoraz viac nahradzovali predpismi EHK OSN. (3) Zmenami zmlúv, ku ktorým došlo po prijatí rozhodnutia 97/836/ES, a predovšetkým prijatím Zmluvy o fungovaní Európskej únie sa podstatne zmenil postup rozhodovania, ktorý sa má uplatňovať pri uzatváraní dohôd medzi Úniou a medzinárodnými organizáciami, čo si vyžaduje prispôsobenie rozhodnutia 2000/125/ES novým postupom. (4) Postupu stanovenému v zmluve by sa mal prispôsobiť aj postup určovania pozície, ktorá sa má v mene Únie prijať v rámci Organizácie Spojených národov, a preto je vhodné, aby sa uplatnil postup stanovený v článku 218 ods. 9 Zmluvy o fungovaní Európskej Únie. (5) Rozhodnutie 2000/125/ES by sa preto malo zodpovedajúcim spôsobom zmeniť a doplniť, PRIJALA TOTO ROZHODNUTIE: Článok 1 Rozhodnutie 2000/125/ES sa mení a dopĺňa takto: (1) Článok 5 sa mení a dopĺňa takto: a) odsek 1 sa nahrádza takto: „1. Únia hlasuje za zavedenie každého návrhu globálneho technického nariadenia alebo návrhu dodatku k takémuto nariadeniu, ak sa hlasovanie Únie za návrh paralelného technického nariadenia rozhodlo v súlade s postupom stanoveným v článku 218 ods. 9 zmluvy.“; b) odsek 3 sa nahrádza takto: „3. Pozícia Únie s ohľadom na zápis a potvrdenie zápisu do zoznamu navrhnutých technických nariadení, ako aj s ohľadom na riešenie sporných otázok medzi zmluvnými stranami, sa určuje v súlade s postupom stanoveným v článku 39 ods. 9 smernice 2007/46/ES.“ (2) Článok 6 sa nahrádza takto: „Článok 6 1. Únia hlasuje za navrhovaný dodatok k paralelnej dohode, ak je navrhovaný dodatok schválený v súlade s postupom stanoveným v článku 218 ods. 6 písm. a) bode v) zmluvy. Ak sa takýto postup neukončí včas pred hlasovaním, Komisia hlasuje v mene Únie proti dodatku. 2. Rozhodnutie, ktorým sa vyjadruje námietka proti dodatku k paralelnej dohode, sa prijíma v súlade s postupom stanoveným v článku 39 ods. 9 smernice 2007/46/ES.“ Článok 2 Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie. Článok 3 Komisia oznámi toto rozhodnutie generálnemu tajomníkovi Organizácie Spojených národov. V Bruseli Za Radu predseda [1] Nariadenie Európskeho parlamentu a Rady (ES) č. 661/2009 z 13. júla 2009 o požiadavkách typového schvaľovania na všeobecnú bezpečnosť motorových vozidiel, ich prípojných vozidiel a systémov, komponentov a samostatných technických jednotiek určených pre tieto vozidlá (Ú. v. EÚ L 200, 31.7.2009). [2] Ú. v. ES L 35, 10.2.2000, s.12. [3] Ú. v. ES L 35, 10.2.2000, s.12. [4] Ú. v. EÚ (…) (ešte neuverejnené). [5] Ú. v. ES L 35, 10.2.2000, s. 12. [6] Ú. v. EÚ L 263, 24.2.2011, s. 1.